મૂળ નામ એમનું હરજી લવજી દામાણી, પણ વિખ્યાત થયા ‘શયદા’ના નામે. આ શયદા કહી ગયા છે કે “મને એ જોઈને હસવું હજારો વાર આવે છે, પ્રભુ! તારા બનાવેલા તને આજે બનાવે છે…! આને કવિન્યાય કહો તો એમ, પણ એ આપણે પ્રભુ સાથે કર્યું, એ જ ટેક્નોલોજી હવે આપણી સાથે કરી રહી છે. આપણે બનાવેલી અને સતત વિકસાવેલી ટેક્નોલોજી હવે આપણાથી ચઢિયાતી થવા લાગી છે. અત્યાર સુધી આપણે હોલીવૂડની સાયન્સ ફિક્શ ફિલ્મ્સ (અને તેની અત્યંત નબળી નકલ જેવી બોલીવૂડની ફિલ્મ્સ)માં આખી ફિલ્મમાં ટેક્નોલોજી માનવથી ચઢિયાતી સાબિત થતી હોય અને અંતે માનવનો વિજય થતો હોય એવું જોતા આવ્યા છીએ, પણ આવું ક્યાં સુધી રહેશે? શું ખરેખર કમ્પ્યુટર આપણને ગુલામ બનાવી દેશે?